google/wiki40b huggingface dataset:
Qingpu (Shanghai)

Qingpu (kinesisk: 青浦区, pinyin: Qīngpǔ Qū) er et av distriktene i byprovinsen Shanghai i Kina, godt vest for den egentlige Shanghai by. Shanghais eneste innsjø Dianshansjøen, ligger her. Både elven Huangpu og elven Wusong renner fra denne innsjøen.
Befolkningen var på 1 081 000 innbyggere i 2010, mens den i 2001 var på 456 834. Arealet er på 675,11 km².
Qiangpu ligger helt vest i Shanghai, og grenser både til provinsen Jiangsu og provinsen Zhejiang. Byen Baihe, som er den eldste i Qingpudistriktet, er kjent for sine oppføringer av huju (Shanghaiopera). I Qingpu ligger også Zhujiajiao, kalt «Shanghais Venezia», som er et populært utfartssted.

Samferdsel

Kinas riksvei 318, en av Folkerepublikken Kinas lengste hovedveier, løper gjennom området. Den begynner i Shanghai og fører blant annet innom Wuhan og Chengdu på sin vei inn i Tibet og Lhasa og helt frem til en kinesisk grenseovergang mot Nepal i Zhangmu.
Rayy

Rayy, Ray, Rey, eller den nåværende skrivemåten Šahr-e-Rey (persisk|شهر رى) er en tidligere ruinby og nåværende industriby i Iran. Tidligere navn er Ragâ i Avesta, Ragès i Bibelen, Rhagès (gresk : Ῥάγες [rhagès]) under Aleksander den store. Deretter ble byen kalt Europos (gresk : ευρωπος [eurōpos]) av Selevkos I Nikator, vidstrakt; åpen for Selevkidene og Arsakia (gresk: Ἀρσακία) av parterne. By i provinsen Teheran, 15 km sydvest for byen Teheran i distriktet Shahrak-e Rah-Ahan.
Byen er antatt å være 5000 år gammel. Den er strategisk plassert i et fruktbart sletteland mellom Zagrosfjellene, Elburzfjellene og ørkenen Dasht-e Kavir. Hit kom Silkeveien, i forbindelsen mellom Ekbatana og Herat, og mellom Tabriz og Isfahan.
Mindlandet

Mindlandet er ei øy i Alstahaug kommune i Nordland, ved munningen av Vefsnfjorden. Arealet er 14 km². Øya har store jordbruksareal.
Buzz (album)

Buzz er et musikkalbum med Steps, utgitt 30. oktober 2000. 
Albumet ble innspilt i 1999 og 2000. Dette var gruppa sitt siste album.
Sparresholm

Sparresholm (av slektsnavnet Sparre og holm) er et gods (setegård) ca. 12 km øst for Næstved på Sjælland.
Her lå tidligere det tidligere Paddeborg fra 1200-tallet, hvorfra det er funnet rester av ringmur og borgannlegg samt et rektangulært munkestenstårn. I 1341 utstedte kong Valdemar Atterdag et brev her vedrørende Estland. 
Hovedbygningen i renessansestil ble oppført i rød tegl av munnskjenk og hoffmarskal Jens Sparre i 1609, og er oppført på ruinene av middelalderborgen. To sidefløyer ble tilføyd i 1703, og hovedbygningen ble modernisert på 1780-tallet. To avlsbygninger er oppført etter en brann i 1927. Her lå fra 1971–2002 en offentlig tilgjengelig samling av vogner som i 2002 ble flyttet til Andelslandsbyen Nyvang i nærheten av Holbæk. 
Sparresholm ble fredet i 1918.

Brann i hovedbygningen

Natten til torsdag den 20. juni 2013 brant hovedgården ned, muligens som følge av et lynnedslag.
European College of Sport Science

The European College of Sport Science (ECSS) er en idrettsvitenskapelig organisasjon. Idealet til organisasjonen er Del kunnskap (Share your knowledge)! ECSS ble stiftet i 1995 i Nice, Frankrike, og har som visjon å samle, utvikle og formidle vitenskapelig kunnskap om idrett i en europeisk kontekst.

Kjennetegn

ECSS er Europas ledende organisasjon for idrettsforskere og har utstrakt samarbeid med tilsvarende organisasjoner i ande deler av verden. Målet er å fremme idrettsvitenskap og forskning. Perspektivet er både flervitenskapelig og tematisk.

Funksjon

ECSS støtter europeiske institusjoner og organisasjoner som Den europeiske union (EU) ved å tilby forskningsbaserte råd og utredninger. I tillegg er ECSS det viktigste europeiske nettverket for idrettsforskere fra alle relevante subdisipliner.

Medlemskap

ECSS tilbyr individuelle medlemskap til forskere i idrettsfeltet og representerer slik et europeisk og også globalt nettverk for vitenskapelig utveksling og samhandling. Medlemsfordeler inkluderer blant annet redusert deltakeravgift ved konferanser, gratis tilgang til European Journal of Sport Science, ECSS News Bulletin og ECSS Newsletter. Kravet for medlemskap er vitenskapelig utdanning innenfor idrettsfag eller andre relevante felt. ECSS har et stadig stigende antall medlemmer.

Kongresser

Det har blitt arrangert årlige kongresser siden stiftelsen av ECSS i 1995. Deltakere kommer fra hele verden. Kongressene bygges opp omkring et bredt utvalg inviterte symposier, åpne sesjoner, fellesforedrag og debatter. Perspektivene er både disiplinorienterte og tverrfaglige og tematiske.

ECSS Office

ECSS’ sekretariat er ved German Sport University, Köln
Talavera ikedai

Utseende

Talavera ikedai er sammen med de andre artene i denne slekten, forholdsvis små edderkopper og mange er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp (abdomen) og en forkropp (prosoma eller cephalothorax). Hodet har åtte øyne, to uvanlig store midt foran, og to litt mindre på hver side. De resterende fire øynene er plassert på siden av hodet. Hoppeedderkoppene skiller seg ut ved at de har evnen til i en viss grad å fokusere blikket.
Sjøhuset i Bergevik

Sjøhuset i Bergevik er et sjøhus i Bergevik i Forsand kommune som ble bygget i 1850 av Ivar Halvorson Berge. I dag er sjøhuset museum hos Ryfylkemuseet og er åpent for visninger på sommerstid. I løpet av 2006 var det 233 registrerte besøkende.
Soul Ballads

Soul Ballads er et musikkalbum med Sigvart Dagsland, utgitt i 2001. Albumet lå 5 uker på VG-lista og endte med 12.-plass som beste plassering.
Andrew Cartmel

Biografi

Cartmel vokste opp i Canada. Han studerte data og jobbet med computer-aided design hos Shape Data Ltd. (nå UGS Corp) i Cambridge i England i midten av 1980-årene. Han gikk deretter over til å skrive og fikk seg en agent basert på to uproduserte manus. Han deltok også i kurs drevet av BBCs dramaenhet.
I 1987 ble Cartmel ansatt som manusredigerer for den 24. sesongen av Doctor Who. Han hadde blitt anbefalt av daværende produsent John Nathan-Turners agent, som hadde sett manus Cartmel hadde skrevet. Cartmel hadde denne stillingen i tre sesonger til serien ble satt på pause i 1989. Han fikk tak i flere nye manusforfattere og han tok serien i en ny retning.
Torrijos-Carter-traktatene

Torrijos-Carter-traktatene, ofte omtalt som Torrijos-Carter-traktaten er to avtaler undertegnet av USA og Panama i Washington, D.C. den 7. september 1977. Avtalene opphevet Hay-Bunau Varilla-traktaten fra 1903 og garanterte Panama kontroll over Panamakanalen etter 1999, etter USA hadde kontrollert kanalen og sonen rundt siden 1903. 
Avtalene er oppkalt etter de to statssjefene som undertegnet de, president Jimmy Carter fra USA og general Omar Torrijos fra Panama. Selv om Torrijos ikke var demokratisk valgt (han hadde kommet til makten etter et kupp i 1968) er det alminnelig antatt at han hadde bred støtte i Panama for undertegnelsen av de to avtalene.
Den første avtalens offisielle navn er «The Treaty Concerning the Permanent Neutrality and Operation of the Panama Canal» (Avtalen om permanent nøytralitet og drift av Panamakanalen) og er til vanlig omtalt som nøytralitetsavtalen. Under denne avtalen forbeholder USA seg rett til å forsvare Panamakanalen mot enhver trussel som kan hindre dens fortsatte nøytrale betjening av skip fra alle verdens land. Den andre avtalens offisielle navn er «The Panama Canal Treaty» (Panamakanalavtalen) og angir at fra kl 1200 den 31. desember 1999 vil Panama overta fullt ansvar for kanalens drift og forsvaret av den.
Darío Castrillón Hoyos

Bakgrunn

Darío Castrillón Hoyos studerte til prest ved seminarene i Antioquia og i Santa Rosa de Osos, og ble deretter sendt for høyere studier i Roma.

Prest

Castrillón Hoyos ble presteviet den 26. oktober 1952  i den romerske basilika Santi XII Apostoli etter å ha fullført sine teologiske studier ved det pavelige universitet Gregoriana i Roma. Der hadde han tatt doktorgrad i kirkerett. I Europa hadde han dessuten spesialisert seg innen områdene religionssosiologi, forretningsetikk og politikkvitenskaper ved fakultetet for sosiologi ved Katholieke Universiteit Leuven i Belgia.
I Colombia ble han kapellan i to landsens menigheter, dosent i kirkerett og generalsekretær for den colombianske bispekonferanse.

Biskop

I 1971 ble han koadjutor-biskop med etterfølgelsesrett av Pereira, og overtok ansvaret for dette bispedømmet i 1976. Fra 1983 til 1987 var han dessuten generalsekretær for Rådet for latinamerikanske bispekonferanser, og president for samme råd fra 1987 til 1991. Han ble den 16. desember 1992 utnevnt til erkebiskop av Bucaramanga av pave Johannes Paul II.

Kardinal

Den 15. juni 1996 ble han hentet til Vatikanet som pro-prefekt for Kleruskongregasjonen (med tittel prefekt så snart han ble kardinal, i 1998). I 2000 ble han også leder for Den pavelige kommisjon «Ecclesia Dei», som var opprettet av pave Johannes Paul II for å gjøre det mulig for tradisjonalistiske skismatikere å vende tilbake til Kirkens fulle fellesskap. Det ble regnet som en stor personlig triumf for kardinal Castrillón Hoyos da en stor gruppe skismatiske i januar 2002 vendte tilbake til fullt fellesskap med Den katolske kirke, nemlig «St. Jean Marie Vianney-brorskapet» i Brasil. Han ble den 2. mai 2002 utnevnt til medlem av Kongregasjonen for Gudstjenesten og Sakramentsordningen.
Oppgaven som leder av «Ecclesia Dei» beholdt han også etter at han ble pensjonert fra Kleruskongegasjonen i 2006.
Albertas flagg

Albertas flagg, flagget til provinsen Alberta i Canada, er blått og har provinsens våpenskjold i midten. Flagget er i størrelsesforholdet 1:2. Det ble godkjent av dronning Elizabeth II 1. mai 1968.  Det ble kunngjort en måned senere, 1. juni 1968. 
Provinsvåpenet, som ble godkjent av kong Edward VII 30. mai 1907, viser en landskapsscene typisk for provinsen Alberta: En snødekt rekke av fjelltopper, for Klippefjellene (Rocky Mountains), med grønne åser foran og nederst på prærien og de gule hveteåkrene. Øverst i våpenet vises merket for England: Et rødt kors på hvitt felt, et såkalt Georgskors.

Viseguvernørens flagg

Kronens representant i provinsen, viseguvernøren, fører et blått flagg med kronet provinsvåpen innsatt i en krans av gule lønneblader. Viseguvernørens flagg ble innført 28. september 1981.
Froskelår

Froskelår er lår av flere Rana-arter som selges enten ferske, røkte eller innlagt i olje. Av europeiske arter benyttes fremfor alt hybridfrosk, men også andre arter, i særdeleshet vanlig frosk, forekommer. Lenge ble det importert amerikansk oksefrosk til Italia til kulinarske formål. Den har senere spredt seg og blitt en plage, idet den spiser de fleste andre froskedyr. På grunn av dette har EU forbudt import av denne art.
De vanligste importerte asiatiske artene er Rana crancivora og Rana macrodon. Også Hoplobatrachus rugulosus importeres, ofte under navn av indisk oksefrosk (Hoplobatrachus tigerinus, tidligre Rana tigrina). 
Smak og konsistens er likt kyllingkjøtt. Froskelår er en delikatesse med stor etterspørsel, noe som har ført til at froskepopulasjonen er blitt lidende i land som Frankrike, Italia og Belgia. På 1950-tallet ble det påbegynt intensiv import av indisk oksefrosk fra India, men da dette nesten utryddet frosken, innførte India i 1987 et eksportforbud av arten. Også i Bangladesh ble det innført et slikt forbud. Senere er istedet Indonesia største eksportland, fulgt av Kina og Tyrkia. 
Ferske froskelår tilberedes på mange måter – de kan kokes og serveres i sitronsaus, knaperstekes, eller inngå i en frikassé eller suppe.
Åklagarmyndigheten

Organisasjon

Åklagarmyndigheten er organisert med Riksåklagaren i Stockholm, som har rundt 80 ansatte, og 43 åklagarkammare rundt om i landet, hver ledet av en sjefanklager. Anklagerkamrene har ofte et geografisk ansvarsområde, men noen kamre har ansvar for spesiell rettsforfølgelse, som organisert og grenseoverskridende kriminalitet.
Riksanklagerens kanselli inkluderer spesialenheter med ansvar for korrupsjon og mistanker mot polititjenestemenn.
I tillegg arbeider noen anklagere ved Ekobrottsmyndigheten, som er en egen etat med ansvar for økonomisk kriminalitet.

Virksomhet

Åklagarmyndigheten utgjør et viktig ledd i Sveriges strafferettsvesen: politi – anklager – domstol – kriminalomsorg.
Når politiet får kjennskap til et lovbrudd, åpnes en etterforskning. Når en person er mistenkt for lovbruddet, trer anklageren inn som etterforskningsleder og bestemmer hvordan den videre etterforskningen skal organiseres, og eventuelt om det skal reises tiltale. Anklageren fører i såfall saken for retten.
Bergen magistrat

Bergen magistrat var fra 1660 navnet på bystyret eller byrådet i Bergen, som bestod av en magistratspresident, to borgermestre og fire rådmenn – og borgerrepresentantene de «16 eligerte menn», hvis formann ble kalt "statshauptmann".
Magistraten ble kontrollert av stiftamtmannen. De 16 eligerede menn skulle opprinnelig velges av byens borgere, men det var ikke alltid tilfelle. I visestattholder Gabels brev til Kongen av 6. juni 1702 fortelles at da hadde "de 16 menn" lenge drevet og supplert seg selv når en falt fra.
Masseskytingen i El Paso i 2019

Masseskytingen i El Paso i 2019 ble utøvd om morgenen (lokal tid) den 3. august 2019. Gjerningsmannen drepte 22 og skadet ytterligere 24 personer. FBI utreder skytingen som terrorisme og mulig hatkriminalitet.
Den 21 år gamle Patrick Wood Crusius ble arrestert like etterpå. Politiet tror at den mistenkte publiserte et hvitt nasjonalistisk, fremmedfiendtlig, manifest på sosiale meda like før angrepet. I innlegget ble det uttrykt inspirasjon av moskéangrepet på New Zealand 2019.
Vognlast

Vognlast er en godstogdriftsform der en kunde bestiller en hel vogn til sin transport. Vognen kan lastes og losses på spor på stasjonene egnet for dette, gjerne via en lasterampe, eller benytte egne sidespor til f.eks. havner, godsterminaler, industriområder eller større bedrifter.
Vognlast tok over for stykkgods, men har siden i stor grad blitt avløst av containertransport.
Esther Tellermann

Bakgrunn

Esther Tellermann er født og oppvokst i Paris. Hun er høyskoleutdannet og har kompetanse som førsteamanuensis i litteratur. Etter å ha undervist i videregående skole, har hun nå stilling som psykoanalytiker. Etter hennes første tekst L’Innommable om Samuel Beckett, i tidsskriftet L’Innommable i 1976, jobbet hun i en rekke magasiner inkludert Banana Split, Po&sie, Ralentir travaux, Moriturus, Le Nouveau Recueil, L’Etrangère, Rehauts ou Le Préau des collines. Hun er medlem av redaksjonsrådet i tidsskriftet for psykoanalyse La Célibataire.

Virke som forfatter

Hennes første diktsamling, Première apparition avec épaisseur, ga henne en pris fra det franske akademiet i 1986. Den er utgitt av Flammarion, som også de følgende – ni bøker til dags dato, den siste, Contre l'épisode publisert i 2011. Foruten diktsamlingene, kom hun i 2004 med en poetisk fortellende prosa Une odeur humaine som er utgitt av Farrago / Léo Scheer. Esther Tellermanns arbeider opptrer i mange antologier, inkludert l’Anthologie de la poésie française fra det attende til det tjuende århundre utgitt i 2000 av Bibliothèque de la Pléiade. Tre dikt fra Guerre Extrème er brukt i sangsyklusen med samme navn av den norske komponisten Harald Sæther.
Slettsnok

Beskrivelse

Slettsnoken blir inntil ca. 80 cm lang, den lengste som er målt i Norge var 89 cm. Fargen er brun eller grå, med en stor mørk flekk på hodet. Hannene er noe lysere enn hunnene. Det mest karakteristiske trekket er de to rekkene med mørke flekker på ryggen. Slettsnoken er ikke giftig. Den er varmekjær og regnet som en sårbar art i norsk natur.
Større enn en 89 cm lang slettsnok er sett. Den kan bli 200 gram tung. Slettsnokene i Norge er opptil dobbelt så store som ellers i Europa.

Adferd

Slettsnoken er en god klatrer, men den liker seg best når den er nede på bakken og kan gjemme seg innimellom vegetasjonen. Slanger er vekselvarme dyr, så de må la omgivelsene varme seg opp. I motsetning til hoggormen som legger seg på steiner og stubber i solsteken for å få varmen i kroppen, foretrekker slettsnoken å varme seg ved å ligge under en stein som er oppvarmet av sola. Slettsnoken er en kvelerslange som slynger seg rundt sitt bytte som består av huggorm, stålorm og fugleunger med mer. Den kan også ty til kannibalisme. Slettsnoken beveger seg raskt og har kraft i bevegelsene. Tar du den i halen, klarer den å sno seg opp og bite deg i hånden.
Slettsnoken blir kjønnsmoden når den er 3-5 år gammel. Paringen skjer i mai, og 2-15 unger fødes i august/september. Om høsten går slettsnoken i dvale, der den ligger hele vinteren.

Slanger i Norge

Slettsnoken er en av tre slangearter som lever fritt i Norge. De to andre er hoggormen og buormen. Stålormen blir ofte tatt for å være en slange, men den er en øgle. Slettsnoken er oppført på rødlisten over truede arter. Alle frittlevende slanger i Norge er fredet etter viltloven.
Byggforsk

Byggforsk har drevet teknisk og samfunnsfaglig forskning, utredning, rådgiving og produktdokumentasjon for bygge- og boligsektoren.
Byggforsk ble formelt opprettet i 1953 som «sentralorgan for teknisk og økonomisk byggforskning i Norge» under Norges Teknisk-Naturvitenskapelige Forskningsinstitutt, NTNF. Siden 1986 var Byggforsk en uavhengig, privat stiftelse og fra 2006 inngikk instituttet i SINTEF som SINTEF Byggforsk.
Peter Wessel Cupen

Peter Wessel Cupen er Norges største håndballturnering som arrangeres hvert år i Larvik, og ble første gang arrangert som Cort Adeler Cupen i 1963.
Peter Wessel Cupen tar hvert år imot de beste lagene i aldersgruppen 12 til 18 år, som konkurrerer i Larvik fra januar til april. Turneringen arrangeres over tre perioder og klasser: G/J12-13, G/J14-15 og G/J16-18.
Per 8. desember 2007 har 50 00 spillere og 5 000 klubber deltatt i Peter Wessel Cupen.
Cupen blir betraktet som uoffisielt norgesmesterskap for aldersbestemte lag. En rekke av de beste håndballspillerne har medvirket i cupen flere ganger.
Arrangør er Larvik Turns håndballgruppe.
Petter Løvik

Bakgrunn og yrkeskarrière

Han hadde eksamen fra økonomisk gymnas i Volda fra 1969, og var utdannet siviløkonom fra Norges handelshøyskole i Bergen fra 1975. I 1976 overtok han farens kjøpmannsforretning i Volda, og drev denne frem til 1997. Ved siden av sin virksomhet som næringsvirksomhet var han amanuensis ved Høgskulen i Volda 1982–1985 og 1988–1997 samt næringssjef i Volda 1985–1988. Tilknyttet Høgskulen i Volda og Møreforskning var han forfatter av en rekke vitenskapelige publikasjoner om særlig næringsutvikling i distrikts- og kyststrøk.

Politisk arbeid

Løvik var medlem Volda kommunestyre 1980–1997, herav formannskapet 1984–1987, og leder i Møre og Romsdal Høyre 1992–1997. Han var innvalgt på Stortinget fra Møre og Romsdal 1997–2009, og var vararepresentant 1989–1997. Han var medlem av Stortingets kirke-, utdannings- og forskningskomité 1997–2001, deretter leder i Stortingets samferdselskomité 2001–2005 og medlem av Stortingets næringskomité 2005–2007. Løvik døde av kreft i 2007, og Elisabeth Røbekk Nørve møtte i hans sted på Stortinget resten av perioden.
Fassone

Fassone

Den lokale sivbåten som fremdeles eksisterer inn i det tjueførste århundret ble laget av de lokale båtbyggerne som gikk ut for å velge de lengste og tykkeste mengder med siv som så ble bundet sammen inn i bunter. Det er forskjellige varianter av denne båttypen fassone som på sardisk også betegnes som fassoni, det er andre betegnelser som ciu an, schilf, siu, vasni og vassoni om det samme sivfartøyet fra den enkelte varianten til den sofistikerte varianten.
Det er hovedsakelige fire grunnleggende varianter av sivfartøyet. Den første er en flåtekonstruksjon med tre store bunter som var surret sammen, den andre en båt med bøyet forstevn fra den midte av de tre bunter, den tredje en flåte med spiss baug av fire til fem bunter og den fjerde en båtkonstruksjon med tre bunter i bunnen og flere mindre bunter som en slags «bordkledning» på sivbåten. Den fjerde og siste varianten er den meste sofistikerte sivbåten som er kjent i moderne tid dersom utseendet på denne fassonen minner om en vanlig trebåt med spiss forstevn, høye sider og kuttet akterende.
Fassonen i den avanserte varianten har tre eller fire store bunter som bunnseksjon, men det er også en variant med to større bunter og en mindre som var lagt underst som en kjøl i bunnseksjonen blant annet. Fra denne bunnseksjonen blir flere mindre og lange bunter festet med tau så disse blir båtriper som «planker» oppå hverandre. Andre foretrukket den enkelte varianten med å ha bare ét lag med bunter ovenpå bunnseksjonen. Det er til og med fassoner som har samme profil på deres forstevn med en ekstra bunte som på en norsk trebåt.
Fassonen kunne roes med vanlige årer istedenfor paddelårer som på en trebåt med årer festet på utriggere eller tollpinner med tau. Roeren kunne også ta med seg en stake for å stake båten framover på de grunne deler av innsjøen Cabras eller våtmarkene rundt den samme innsjøen. Roeren kunne sitte på en sivbunte i det rommelige fartøyet som er fra 2,6 til 4 meter langt og opptil ca. 0,9 meter bredt.
I eldre tid var større fassoner brukt som mindre ferjer med en lengde på seks meter, som kunne frakte åtte personer ombord.
Junkerodden

Junkerodden er en odde sørøst på Nøtterøy i Færder kommune. Den utgjør den østlige avgrensinga av Brevikbukta. Nordvest for odden ligger grenda Brevik.
Fabian Society

Navnet

Navnet kom fra et nytt uttrykk i tiden, fabianisk sosialisme, som pekte tilbake på den romerske general Quintus Fabius Maximus Verrucosus (ca. 275–203 f.Kr.), kalt Cunctator (forsinkeren), kjent for sin beregnende strategi som innkalkulerte lange tidsrom for å nå sine mål.

Historie

Fabian Society ble grunnlagt den 4. januar 1884 i London som en avlegger av The Fellowship of New Life som ble grunnlagt i 1883 (oppløst i 1898). Medlemmer av  dette Fellowship inkluderte Edward Carpenter, John Davidson, Havelock Ellis og den fremtidige sekretær av Fabian Society, Edward Reynolds Pease. De ønsket å forandre samfunnet ved å opptre som eksempler på et moralsk levevis.
Da enkelte medlemmer ble politisk involvert, førte det til opprettelsen av Fabian Society, som også var et talerør for en fornyelse av Renessansens idéer. Sentrale medlemmer av Fabian Society sto bak opprettelsen av London School of Economics.
Like etter dets grunnleggelse, tiltrakk Fabian Society seg mange prominente sosialister fra sin samtid, deriblant George Bernard Shaw, Herbert George Wells, Annie Besant, Eleanor Marx, Clementina Black, Sidney Webb, Beatrice Webb, Graham Wallas, Hubert Bland, Edith Nesbit, Sydney Olivier, Oliver Lodge, Leonard Woolf, Virginia Woolf, Ramsay MacDonald og kvinnesakskvinnen Emmeline Pankhurst. Også Bertrand Russell ble senere medlem. På Bretton Woods-konferansen i 1944 deltok delegatene John Maynard Keynes og Harry Dexter White som var medlemmer av Fabian Society.
Anschlussmedaljen

Historie

Medaljen ble innført den 1. mai 1938 og ble laget for å minne Tysklands annektering av Østerrike i 1938, også kjent som «Anschluss». Medaljen ble gitt til alt tysk militært personell som marsjerte inn i Østerrike, østerrikske medlemmer av NSDAP, tyske såvel som østerrikske embedsmenn, og andre østerrikere som deltok eller medvirket til annekteringen av Østerrike.
Medaljen ble utdelt frem til 13. desember 1940, og totalt ble 318 689 medaljer utdelt.

Design

Medaljen var basert på emblemet for nazipartiets partidag i 1938 og ble designet av professor Richard Klein. På advers er det en mann, stående på et podium med det tredje rikes riksvåpen, med et tysk hakekorsflagg. Med den andre hånden hjelper han en annen mann med avslitt kjetting opp på podiet. På revers er datoen av annekteringen, 13. mars 1938, omgitt av setningen: «Ein Volk, Ein Reich, Ein Führer» (ett folk, ett rike, en fører). Medaljen har et medaljebånd som er rødt med hvit/sort/hvit stripe på begge sidene av båndet. Medaljen ble produsert av buntmetall.